ກາງເດືອນຕຸລາ 2009 ນີ້, ແຂວງຫົວພັນ ໄດ້ຈັດງານເທສະການ ຜະລິດຕະພັນໄຫມ ມ້ອນທົ່ວແຂວງຄັ້ງທີ I ຂຶ້ນ ໂດຍການເຂົ້າຮ່ວມ ມີທ່ານ ດຣ. ພັນຄຳ ວິພາວັນ ເຈົ້າແຂວງໆ ຫົວພັນ
ເຊິ່ງມີບັນດາທ່ານການ ນຳແຂວງ, ການນຳ ເມືອງ, ຫົວຫນ້າ, ຮອງຫົວຫນ້າພະແນກ ການອ້ອມຂ້າງແຂວງ, ຜູ້ຕາງຫນ້າພະແນກອຸດສາຫະກຳການ ຄ້າແຂວງ ຊຽງຂວາງ,ອຸດົມໄຊ ຕະຫລອດເຖິງປະຊາຊົນບັນດາເຜົ່າອ້ອມຂ້າງເທສະບານແຂວງຫົວພັນ ເຂົ້າຮ່ວມນຳ. ໃນພິທີ ທ່ານ ນາງ ດຣ. ບົວຄຳ ທິບພະວົງ ຫົວຫນ້າພະແນກອຸດສາຫະກຳການຄ້າ ແຂວງຫົວພັນໄດ້ຂຶ້ນລາຍງານ ສະພາບ ແລະ ຄວາມເປັນມາ ຂອງຜ້າໄຫມມ້ອນຢູ່ແຂວງຫົວພັນ ທີ່ປະກອບດ້ວຍຫລາຍຮູບ ຫລາຍສີ, ລວດລາຍແຕກຕ່າງ ກັນເຊັ່ນ: ຜ້າໄຫມມ້ອນ, ຕໍ່າຮູບພະເຈົ້າ, ຮູບດອກໄມ້, ສິ້ນ ຮູບຊ້າງນາງນີ, ຮູບນາກ, ຮູບນົກ, ຮູບໂຕກວາງ, ຮູບໂຕ ຟານ ແລະ ອື່ນໆ. ມັນໄດ້ກາຍ ເປັນຄຸນສົມບັດທາງວັດທະນະ ທຳອັນອຸດົມຮັ່ງມີ. ທ່ານຍັງກ່າວອີກວ່າ: ແມ່ຍິງແຂວງ ຫົວພັນ ນອກຈາກການນຸ່ງຖືທີ່ເປັນ ເອກະລັກສະເພາະຂອງຕົນ ແລ້ວຈິ່ງຖືເອົາການຕໍ່າຫູກທໍໄຫມ ເປັນເສດຖະກິດ ຄອບຄົວ ແກ້ໄຂຊີວິດການເປັນຢູ່. ນອກຈາກນັ້ນກໍ່ໄດ້ນຳເອົາເຄື່ອງຜະລິດຕະພັນໄຫມມ້ອນເຂົ້າຮ່ວມ ປະກວດ ແລະ ບໍລິການຂາຍຢູ່ພາຍໃນ ແລະ ຕ່າງປະເທດ ເຮັດໃຫ້ກຸ່ມຫັດຖະກຳຫົວພັນ ຍາດໄດ້ຫລາຍລາງວັນດີເລີດ ຫລາຍຄັ້ງ ການຈັດງານເທສະການຜະລິດຕະພັນໄຫມມ້ອນຄັ້ງນີ້ ແມ່ນເປັນການຢັ້ງຢືນເຖິງມາດຖານ, ລິຂະສິດ, ແຫລ່ງຕົ້ນກຳ ເນີດຜະລິດຕະພັນ, ຜ້າລາຍຂິດທີ່ເປັນເອກະລັກ, ສີມືອັນປານີດ, ດ້ວຍສີທຳມະຊາດ. ເຫັນໄດ້ຫົວຄິດປະດິດສ້າງ, ຄວາມມານະອົດທົນຂອງຊ່າງ ຫັດຖະກຳຊາວແຂວງຫົວພັນ, ອີກອັນຫນຶ່ງເປັນການປົກປ້ອງ ຊັບສິນທາງປັນຍາ ແລະ ເສີມຂະຫຍາຍມູນເຊື້ອ, ຜົນງານອັນດີເດັ່ນທີ່ຍາດມາໄດ້ໃນຊຸມປີຜ່ານມາ.